**Beszámoló a XXI. A magyar közlekedés helyzete az EU-ban című konferenciáról**

Szervezők: KTE Fuvaroztató és Szállítmányozók Tagozata, Gépjárműközlekedési Tagozata, Tolna Megyei Területi Szervezete

Helyszín: Siófok, Hotel Yacht\*\*\*\* Wellness & Business

Időpont 2017. február 23-24.

A konferencia fővédnöke: Dr. Fónagy János miniszterhelyettes, parlamenti államtitkár NFM, elnök KTE

Védnök: Dávid Ilona elnök-vezérigazgató MÁV Zrt.

A rendezvény szervezői a konferencia előadásait, témáit –figyelembe véve az elmúlt 20 év rendezvényeinek tapasztalatait, a hallgatói célcsoportot elvárásait- úgy határozták meg, hogy azok felöleljék a vasúti és közúti közösségi közlekedés és árufuvarozás nemzeti és EU-tagságunkkal kapcsolatos közlekedésszakmai, közlekedésgazdasági és közlekedéspolitikai kérdéseit.

A felkért előadók szakterületük kiváló képviselőiként hangsúlyosan foglalkoztak azokkal a fejlesztésekkel, melyeket az EU pályázatok felhasználásával eddig megvalósultak, illetőleg a közel jövőben kezdődnek vagy folytatódnak.

A konferencia szervezők nevében, Vörös József a Fuvaroztatók és Szállítmányozók Tagozat elnöke nyitotta meg.

A résztvevőket köszöntötte Dr. Fónagy János, miniszterhelyettes, az NFM parlamenti államtitkára, a KTE elnöke. Köszöntőjében áttekintést adott az elmúlt év közlekedéssel kapcsolatos állami és kormányzati célkitűzésekről, intézkedéseiről.

A konferenciát, házigazdaként köszöntötte Potocskáné Kőrösi Anita, Siófok város alpolgármestere. Köszöntőjében ismertette a siófoki lakosokat pozitívan érintő vasúti fejlesztések eredményeit. Reményeinek adott hangot, hogy a 7 sz. országos főút elkerülő szakasza, a közel jövőben állami támogatással megvalósul.

A KTE Rendezvénykoordináló és Ajánlási Bizottság elnöke, Bősze Sándor is köszöntötte a konferencia résztvevőit. Köszöntőjében szólt a KTE konferenciák tapasztalatairól és a jövő terveiről.

Ezt követően a délelőtti ülésszak levezető elnöke, Kókai Ernő szakosztály titkár kérte sorrendben az első szakmai előadás megtartására Ungvári Csaba, GYSEV Zrt. vezérigazgatót, aki előadásában ismertette a vasúttársaság stratégiáihoz illeszkedő hazai – és nemzetközi fejlesztések eddigi eredményeit és a már folyamatban lévő munkálatokat valamint a tervezett projekteket.

Dr. Dabóczi Kálmán, a BKK Zrt. vezérigazgatója a főváros és az agglomeráció közösségi közlekedésének integrált fejlesztési koncepcióját, és eddigi eredményeit valamint, a közeljövő projektjeit ismertette, szólt a HÉV hálózat MÁV Zrt-hez történő átadás-átvételéről.

Dunai Zoltán, a Stadler Rail Csoport magyarországi országiigazgatója ismertette a cégcsoport helyét, szerepét és további terveit az európai és magyarországi vasúti járműgyártásában, különös tekintettel a közösségi közlekedés igényeinek kielégítéséről. Szólt továbbá az innovációs célkitűzésekről is (tram-train, emeletes motorvonatok, hibrid hajtású járművek).

Kozma Sándor tűzoltó ezredes, a BM Országos Katasztrófavédelmi Főigazgatóság főosztályvezetője előadásában ismertette azokat a hatályos jogszabályokban megfogalmazott előírásokat, melyeket a közúti és vasúti árufuvarozást végzőknek a tevékenyég biztonságos végzése érdekében be kell tartani. E jogszabályok betartását és betartásának felügyeletét ellenőrzi a katasztrófavédelmi szervezet, melynek tevékenységét és felügyeleti eljárásait részletesen ismertette.

Kazai Katalin a MÁV-START Zrt. értékesítési igazgatója a vasúttársaság közösségi közlekedésben betöltött szerepét, az ezt szolgáló fejlesztések eredményeit és a várható kihívásoknak való megfelelést szolgáló fejlesztéseket ismertette

Szilvai József Attila a Magyar Közút Nonprofit Zrt. műszaki vezérigazgató-helyettese, az országos közúthálózat üzemeltetésével és fejlesztésével kapcsolatos tevékenységeket ismertette. Előadásában megfogalmazta a magyarországi közúthálózat szerepét, működését melyet meghatározza hazánk tranzit ország jellege, mely az európai közúti folyosókhoz való szoros kapcsolatot jelent. Érintette az ezekhez is kapcsolódó logisztikai központok működését. Hangsúlyosan foglalkozott az út -és hídfelújítási projektek megvalósításával és azok finanszírozási kérdéseivel.

A délutáni ülésszak munkáját Kiss Gyula, a KTE országos elnökségének tagja, a Fuvaroztató és Szállítmányozók Tagozat társelnöke, mint levezető elnök fogta össze.

Dr. Rácz Gábor a vasutakat érintő jelenleg hatályos hazai és EU-s jogszabályokat és azok várható változásait ismertette.

Alscher Tamás a magyar vasúti biztonsági hatóság működését és feladatit a 4. Vasúti Csomag Technikai Pillérének bevezetésével kapcsolatban ismertette.

Dr. Menich Péter a vasúti személyszállítási piac várható megnyitásával kapcsolatos kérdésekről és feladatokról tartott előadást.

Dr. Kovács Imre, a Rail Cargo Hungaria Zrt. elnök-vezérigazgatója, az európai vasúti szektor strukturális változásairól, fejlődéséről, az általa irányított vasúttársaság működési tapasztalatainak ismertetésével egyidejűleg számolt be.

Németh Sándor a CER Hungary Zrt. gépészeti igazgatója, a vasúttársaság szolgáltatás színvonal fejlesztési tevékenységét mutatta be. Ezen belül ismertette a vontatási tevékenység fejlesztését szolgáló szervezési és eszközbeszerzési célkitűzéseket és eredményeket.

Ludvig László, a Siemens Zrt. divízió igazgatója a társaság vasúti járműveket és vasúti infrastruktúrát érintő fejlesztő, innovatív célkitűzéseit és megvalósult projektjeit ismertette.

A szakmai előadásokat követően a résztvevők a Balatoni Hajózási Zrt. (BAHART) telephelyén, szakmai bemutatón vettek részt, mely során felújítás alatt lévő hajókat lehetett megtekinteni. A szakmai bemutató során Antal Imre műszaki igazgató ismertette a BAHART műszaki üzemletetési és fejlesztési tevékenységét.

A második napon a konferencia levezető elnöki tisztét Dr. Gyurkovics Sándor, a KTE tiszteletbeli elnöke töltötte be.

Az első előadó Dr. Székely András az NFM osztályvezetője, a Gépjárműközlekedési Tagozat elnöke előadásában ismertette a közúti közlekedés, személyszállítás és árufuvarozás hatályos –eukonform- jogi szabályozását és a tervezett módosításokat. Jelezte, hogy szándék van egy új, átláthatóbb, érthetőbb, korszerű KRESZ jogszabály megalkotására is.

Kocsis Ákos, az MH Katonai Közlekedési Központ századosa, előadásában bemutatta, hogy a speciális nemzeti és nemzetközi katonai szállítások hogyan kapcsolódnak a polgári közlekedés rendszerébe, hogyan használják annak szolgáltatásait a katonai szállítások megtervezése és megvalósítása során.

Szombati Mária a Transz-Kultur Kft. ügyvezetője, a Fuvaroztatók és szállítmányozók Tagozat titkára a vasúti és közúti közlekedés egy sajátos szegmensét, a veszélyes áruk szállítását érintő jogi szabályozás jelenlegi és 2017 évben várható előírásait (RID, ADR) ismertette előadásában.

Veigl Gábor, a BAHART Zrt. gazdasági és stratégiai vezérigazgató-helyettese a balatoni hajózás közelmúltjáról, jelenéről és a tervezett fejlesztésekről tartott előadást. Előadásában hangsúlyozta, hogy a társaság a turisztikai igények kielégítésén túlmenően részt kíván venni a térség közösségi közlekedésében is.

Dr. Becsey Zsolt egykori EP képviselő az EU közlekedéspolitkájának bemutatása során szólt azokról az anomáliákról, melyek a közlekedéspolitika célkitűzéseinek megvalósítását akadályozzák (pl. párhuzamos szolgáltatások a közösségi közlekedésben) a közlekedésfejlesztés, illetve beruházás olyan területén, ahol, az nem indokolható szakmailag vagy gazdaságilag.

A konferenciát, az azon elhangzó előadásokat és a hallgatóság aktivitását a levezető elnök, Dr. Gyurkovics Sándor értékesnek és hasznosnak minősítette. Szólt arról, hogy az előadások, a feltett kérdések és hozzászólások, valamint az informális szakmai megbeszélések alapján ajánlásokat fog megfogalmaznia a Tagozat elnöke által felkért Ajánlási Albizottság. Ezzel a megoldással a konferencia szervezői egyetértettek.

A konferencia Szervező Bizottsága összegezve megállapítottat, hogy a konferencia célkitűzése megvalósult. A felkért előadók igen értékes szakmai előadásokat tartottak. A résztvevők érdeklődése, aktivitása mindkét napon elismerést érdemelt. A résztvevők elszállásolása, ellátása, az előadások helyszíne és technikai háttere kiemelkedő színvonalú volt.

A konferencia Szervező Bizottsága ez úton is köszönetét fejezi ki mindazoknak, akik hozzájárultak a konferencia sikeréhez (előadók, Tagozatok, szponzorok, részvevő hallgatók).

Vörös József Dr. Papp Zoltán

Fuvaroztatók és Szállítmányozók elnöke Konferencia Szervező Bizottság titkára